b'\n_START_ARTICLE_\nViggo Jensen (v\xc3\xa6gtl\xc3\xb8fter)\n_START_SECTION_\nOL i Athen 1896\n_START_PARAGRAPH_\nDen f\xc3\xb8rste v\xc3\xa6gtl\xc3\xb8ftningskonkurrence ved OL var disciplinen to-h\xc3\xa5nds l\xc3\xb8ft i en stil, der nu hedder "st\xc3\xb8d". Viggo Jensen og Launceston Elliot fra Storbritannien og Irland stod lige med 111,5\xc2\xa0kg, men dommerne erkl\xc3\xa6rede at Jensen havde udf\xc3\xb8rt l\xc3\xb8ftet i bedre stil og tildelte derfor ham f\xc3\xb8rstepladsen. Den britiske delegation protesterede imod denne afg\xc3\xb8relse, hvilket medf\xc3\xb8rte at l\xc3\xb8fterne blev tildelt flere fors\xc3\xb8g til at forbedre deres resultat. Det lykkedes imidlertid ikke for nogen af dem, s\xc3\xa5 Viggo Jensen fik f\xc3\xb8rstepladsen, men han havde sm\xc3\xa5skadet sin skulder i det sidste ekstrafors\xc3\xb8g._NEWLINE_Den skade h\xc3\xa6mmede Viggo Jensens indsats i den efterf\xc3\xb8lgende konkurrence i en-h\xc3\xa5nds l\xc3\xb8ft, "tr\xc3\xa6k". Han kunne kun l\xc3\xb8fte 57,0\xc2\xa0kg mod Elliots 71,0\xc2\xa0kg, men blev trods alt nummer to i den disciplin._NEWLINE_Jensen deltog ogs\xc3\xa5 i kuglest\xc3\xb8d, hvor han blev nummer fire, og i diskoskast, hvor han dog sluttede p\xc3\xa5 en placering mellem nummer fem og ni(sidst)._NEWLINE_I gymnastikkonkurrencerne havde han tilmeldt sig i rebklatring. Han n\xc3\xa5ede ikke toppen af tovet og sluttede dermed p\xc3\xa5 fjerdepladsen efter de to gr\xc3\xa6kere, der begge n\xc3\xa5ede toppen af det 14 m lange tov, og Fritz Hoffmann, der klatrede l\xc3\xa6ngere end Viggo Jensen. Men han slog Launceston Elliot._NEWLINE_Endelig deltog han i to konkurrencer i riffelskydning. I milit\xc3\xa6rriffel blev han nummer seks med en score p\xc3\xa5 1.640 point og 30 hits p\xc3\xa5 40 skud. I fri riffel gik det endnu bedre, idet han sluttede p\xc3\xa5 tredjepladsen med 1.305 point og 31 hits p\xc3\xa5 40 skud. For hver serie p\xc3\xa5 10 skud var hans score hhv. 392, 423, 280 og 210 point.\n_START_SECTION_\nOL i Paris 1900\n_START_PARAGRAPH_\nVed OL i Paris 1900 deltog Jensen i fem forskellige konkurrencer i fri riffelskydning 300 meter; i tre positions konkurrencen blev han nummer 15 individuelt og nummer fire i holdkonkurrencen, individuelt nummer 13 kn\xc3\xa6ende, nummer 10 liggende og nummer 11 st\xc3\xa5ende.'